Klaas-Jan Huntelaar

Dirk Jan Klaas Huntelaar (gebore 12 Augustus 1983), professioneel bekend as Klaas-Jan Huntelaar, is ’n Nederlandse voormalige professionele sokkerspeler wat as ’n doelskieter (aanvaller) gespeel het.

Huntelaar het vir PSV, De Graafschap, AGOVV Apeldoorn, Heerenveen, Ajax, Real Madrid en AC Milan gespeel voordat hy in Augustus 2010 by Schalke 04 aangesluit het. Hy was die klub se topskieter in die 2011–12 Bundesliga-seisoen met 29 doele in die liga. Huntelaar is ook Schalke se tweede hoogste doelskieter van alle tye, agter Klaus Fischer.

Huntelaar is in 2006 aangewys as Nederlandse Sokker Talent van die Jaar en Ajax Speler van die Jaar. Hy was deel van die Nederlandse span wat die 2006 UEFA Onder-21 Kampioenskap gewen het, waar hy die toernooi se topskieter was en as Speler van die Toernooi aangewys is. Hy is ook as een van twee aanvallers ingesluit in die UEFA Span van die Toernooi. Hy is die topskieter van alle tye vir Nederland se onder-21 nasionale span, met 18 doele in 23 wedstryde. 

Huntelaar het op 16 Augustus 2006 sy debuut vir die Nederlandse nasionale senior span gemaak in ’n vriendskaplike wedstryd teen Ierland, waarin hy twee doele aangeteken en twee doele voorberei het. Tydens die Europese Kampioenskap in 2008 het hy net een keer gespeel – teen Roemenië – waar hy ook ’n doel aangeteken het. Hy was deel van die span wat vir die 2010 Wêreldbeker in Suid-Afrika gekwalifiseer het. Hoewel Van Persie bo hom verkies is, het Huntelaar in twee groepewedstryde kort verskynings gemaak en in die wedstryd teen Kameroen ’n doel aangeteken. Nederland het uiteindelik die eindstryd gehaal, maar verloor teen Spanje in ekstra tyd.

In die Europese Kampioenskap van 2012 het hy slegs in die laaste wedstryd teen Portugal gespeel. Nederland is in die groepsfase uitgeskakel en daar was gerugte van onmin binne die span.

Huntelaar was deel van die Nederlandse groep vir die 2014 Wêreldbeker in Brasilië. Hy het in die wedstryd teen Meksiko as plaasvervanger ingestap en die wen-doel in die 94ste minuut met ’n strafskop aangeteken. In 2015 het hy twee doele teen die VSA aangeteken en Patrick Kluivert verbygesteek as Nederland se tweede hoogste doelskieter, agter Robin van Persie.

 Verwysings 

 Eksterne skakels 

 Klaas-Jan Huntelaar se amptelike webwerf 

Kategorie:Nederlandse sokkerspelers
Kategorie:Geboortes in 1983
Kategorie:Lewende mense